Document ID: 32000D0145

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 14ης Φεβρουαρίου 2000
σχετικά με την προσωρινή απόσπαση εθνικών εμπειρογνωμόνων σε στρατιωτικά θέματα στη γενική γραμματεία του Συμβουλίου
(2000/145/ΚΕΠΠΑ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1,
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 207 παράγραφος 2,
Εκτιμώντας τα ακόλουθα:
(1) Στο πλαίσιο της ενίσχυσης της κοινής εξωτερικής πολιτικής και πολιτικής ασφάλειας (ΚΕΠΠΑ), και ιδίως της ευρωπαϊκής πολιτικής ασφάλειας και άμυνας που προβλέπεται στο άρθρο 17 της συνθήκης για την Ευρωπαϊκή Ένωση, το Ευρωπαϊκό Συμβούλιο που συνήλθε στο Ελσίνκι στις 10 και 11 Δεκεμβρίου 1999 κάλεσε το Συμβούλιο να συστήσει έως τον Μάρτιο τα προσωρινά όργανα και τις προσωρινές ρυθμίσεις για την κοινή ευρωπαϊκή πολιτική ασφάλειας και άμυνας.
(2) Το Ευρωπαϊκό Συμβούλιο προέβλεψε, ως προσωρινμό μέτρο ότι η Γενική Γραμματεία του Συμβουλίου θα ενισχυθεί από τον Μάρτιο του 2000 με στρατιωτικούς εμπειρογνώμονες αποσπασμένους από τα κράτη μέλη για να βοηθήσουν στις εργασίες της κοινής ευρωπαϊκής πολιτικής ασφαλείας και άμυνας και να σχηματίσουν τον πυρήνα του μελλοντικού στρατιωτικού επιτελείου.
ΑΠΟΦΑΣΙΖΕΙ:
Άρθρο 1
1. Αποσπώνται στη Γενική Γραμματεία του Συμβουλίου (εφεξής "Γενική Γραμματεία") εθνικοί εμπειρογνώμονες σε στρατιωτικά θέματα (εφεξής "στρατιωτικοί εμπειρογνώμονες").
2. Οι στρατιωτικοί εμπειρογνώμονες αποτελούν μέρος της Γενικής Γραμματείας. Παρέχουν στρατιωτικές συμβουλές στο προσωρινό στρατιωτικό όργανο που ιδρύθηκε με την απόφαση 2000/144/ΚΕΠΠΑ του Συμβουλίου, της 14ης Φεβρουαρίου 2000(1) και στον γενικό γραμματέα ύπατο εκπρόσωπο προς υποστήριξη της ΚΕΠΠΑ. Αποτελούν τον πυρήνα του μελλοντικού στρατιωτικού επιτελείου και επικουρούν το προσωρικό στρατιωτικό όργανο.
Άρθρο 2
Οι αποσπασμένοι στρατιωτικοί εμπειρογνώμονες πρέπει να είναι υπήκοοι των κρατών μελών της Ευρωπαϊκής Ένωσης.
Άρθρο 3
Οι στρατιωτικοί εμπειρογνώμονες υπόκεινται σε κανόνες που θα περιληφθούν σε απόφαση του Συμβουλίου που θα εγκρθεί μέχρι τις 29 Φεβρουαρίου 2000.
Άρθρο 4
1. Η παρούσα απόφαση αρχίζει να ισχύει την ημέρα της έκδοσής της.
2. Αρχίζει να ισχύει, εφόσον οι κανόνες που αναφέρονται στο άρθρο 3 έχουν εγκριθεί, από 1ης Μαρτίου 2000.
Άρθρο 5
Η παρούσα απόφαση δημοσιεύεται στην Επίσημη Εφημερίδα.
Βρυξέλλες, 14 Φεβρουαρίου 2000.

Labels: 10
15
5